കോവിഡ് ബാധിച്ച് മരിച്ചിട്ടും സഹായമില്ല: മനുഷ്യാവകാശ കമ്മീഷന് നടപടിക്ക് കോഴിക്കോട്: കോവിഡ് ബാധിച്ച് മരിച്ചവര്ക്ക് സര്ക്കാര് ധനസഹായം പ്രഖ്യാപിച്ചിട്ടും രണ്ട് പെണ്മക്കളടങ്ങിയ കുടുംബത്തിന് സഹായം നിഷേധിച്ചെന്ന പരാതിയില് സംസ്ഥാന മനുഷ്യാവകാശ കമ്മീഷന് റിപ്പോര്ട്ട് ആവശ്യപ്പെട്ടു. പഠനം വഴിമുട്ടിയ നടുവണ്ണൂര് താഴെന്തട്ടില് വീട്ടില് ബാബുരാജിന്റെ രണ്ട് പെണ്മക്കളെയും തൊഴിലുറപ്പ് ജോലിചെയ്ത് കുടുംബം പുലര്ത്തുന്ന ഭാര്യയെയും സഹായിക്കാന് നടപടി സ്വീകരിച്ച ശേഷം കോഴിക്കോട് ജില്ലാ കളക്ടര് 15 ദിവസത്തിനകം വിശദീകരണം സമര്പ്പിക്കണമെന്ന് കമ്മീഷന് ജുഡീഷല് അംഗം കെ. ബൈജുനാഥ് ആവശ്യപ്പെട്ടു. 2020 നവംബര് 18 നാണ് ബാബുരാജ് മരിച്ചത്. കോവിഡ് ബാധിച്ച് മരിച്ചവര്ക്ക് സര്ക്കാര് ധനഹായം പ്രഖ്യാപിച്ചിട്ടും ബാബുരാജിന്റെ കുടുംബത്തിന് സഹായം നല്കിയില്ലെന്നാണ് പരാതി. നടുവണ്ണൂര് സ്വദേശി സന്തോഷ് കുമാര് സമര്പ്പിച്ച പരാതിയിലാണ് നടപടി.